**Minimal Wind** on Eesti vokaal-instrumentaalansambel, mis praegusel kujul tegutseb alates 2021. aastast. Ansambel moodustus varasema kitarriduo Taavi ja Paula ümber. 2022. aasta seisuga elavad ja õpivad ansambliliikmed peamiselt Viljandis. Žanriliselt jääb Minimal Windi looming souli, *R&B*, popi ja *indie rock*'i vahele.

6. detsembril 2021 ilmus Minimal Windi singel "Black Flies". 2022. aasta mais esitleti singlit "Spacecraft".

Minimal Wind saavutas konkursi Eesti Laul 2022 finaalis lauluga "What to Make of This" teise koha. Rahvusvaheline žürii hääletas loo oma lemmikuks. Loo autorid on Paula Pajusaar ja Taavi-Hans Kõlar ning loo seade autorid kõik ansambli liikmed; muusikavideo autor on Velle Tamme. Konkursi teises poolfinaalis osales ansambel koroonaviirusesse haigestumise tõttu muusikavideoga.

Taavi ja Paula
--------------

2017. aastal alustasid Taavi-Hans Kõlar ja Paula Pajusaar kitarriduona Taavi ja Paula, esitades nii omaloomingut kui ka instrumentaalseadeid lemmiklugudest.

* Duo võitis Round Table'i konkursil 2017 publiku lemmiku preemia.
* 2018. aastal võitis Paula Pajusaare muusikapala "Not Always So" Uno Naissoo nimelisel konkursil esikoha. Samal aastal avaldati loole muusikavideo.
* 2019. aastal esines duo ETV saates "Terevisioon" looga "Hiiumaa".
* 2020. aastal saavutas duo Uno Naissoo konkursil esikoha looga "Antarktika" ning teise koha looga "Vabadus".
* 2021. aasta juulis sai duo uueks nimeks Minimal Wind, novembris liitusid koosseisuga Elisabeth Tiffany Lepik, Velle Tamme ja Ralf Erik Kollom.

Ansambli liikmed
----------------

Paula Pajusaar on kitarrist, laulukirjutaja ja produtsent. Tal on ka sooloprojekt nimega paula p.s. Lisaks on ta illustreerinud mitmeid muusikakogumikke. Paula Pajusaar õpib Viljandi Kultuuriakadeemias muusikaproduktsiooni ning on lõpetanud Georg Otsa nimelise Tallinna muusikakooli. 

Taavi-Hans Kõlar on kitarrist, laulukirjutaja ja produtsent. Ta õpetab Georg Otsa nimelises muusikakoolis laulukirjutamist ja õpib Viljandi Kultuuriakadeemias heli- ja visuaaltehnoloogiat. Taavi-Hans Kõlar mängib kitarri ja kirjutab muusikat ka ansamblis Vool.

Elisabeth Tiffany Lepik on laulja, laulukirjutaja ja produtsent Rakverest. Laulmist õppis ta enamasti kuulmise järgi ise, käies samal ajal ka Rakvere muusikakoolis ja laulustuudios. Elisabeth Tiffany Lepik õpib Viljandi kultuuriakadeemias muusikaprodutsendi erialal. Detsembris 2021 ilmus tema soolo-EP "Cure me back".

Velle Tamme on Hiiumaalt pärit ja Georg Otsa muusikakooli lõpetanud kitarrist, muusikaprodutsent, filmitegija ja disainer. Ta on tegutsenud ka ansamblites Nord Lights, Afro Tallinn Beat Orchestra, Olen Jones, Dopamiin, UC?, Epik Bänger, Pološywa, Laikrete perebänd, ja Khai.

Ralf Erik Kollom on Tartust pärit trummar. Trummarina tegutseb ta ka Koit Toome saateansamblis, samuti mängib ta kitarri ning on ansamblis Maria Stuart liige.

Viited
------

1. ↑  Kristiina Reimand, "Minimal Wind karjääri seni suurima kontserdi eel: see kõik on olnud väga tore ja põnev, aga samas ka kummaline", Postimees, 15. aprill 2022 (vaadatud 03.07.2022)
2. ↑  "Läbi Eesti Laulu tuntuks saanud Elisabeth Tiffany: ema on väitnud, et hakkasin laulma varem kui rääkima", Kroonika, 06.03.2022 (vaadatud 03.07.2022)
3. ↑  "Kultuuriakadeemia tudengite ansambel Minimal Wind pälvis Eesti Laulul teise koha", Viljandi Kultuuriakadeemia koduleht, 17.02.2022 (vaadatud 03.07.2022)
4. ↑  "Minimal Wind esitas värsket singlit "Spacecraft"", ERR, 05.05.2022 (vaadatud 03.07.2022)
5. ↑  "Minimal Wind ei unusta Eesti Laulu: me tuleme juba järgmine aasta uuesti", ERR, 13.02.2022 (vaadatud 03.07.2022)
6. ↑  Liisa Mugra, "Elud muutusid üleöö! "Eesti Laulul" teiseks tulnud Minimal Wind alustas tähelendu: unistame maailma suurimatel festivalidel esinemisest", Õhtuleht, 15. märts 2022 (vaadatud 03.07.2022)
7. ↑  Margaret Petrova, "Eesti Laulul teise koha pälvinud Minimal Wind ja elisabeth tiffany avaldasid, kust nad koroonaviiruse külge said", Kroonika, 13.02.2022 (vaadatud 03.07.2022)

Välislingid
-----------

* Kollektiivi koduleht
* Eget Velleste, "Eesti Laulu superfinaal kujunes Viljandi siseasjaks", Maaleht, 16.02.2022
* Kadri Allikmäe, Marko Saarm, "Minimal Wind: "Meie jaoks oli finaali saamine šokk, see oli meie esimene lugu"", Sakala, 17. veebruar 2022